આ ઉપરાંત, પરીકથાના ખૂબસૂરત અને બહુરંગી વાતાવરણની તો વાત જ શી કરીએ ! રૂપરૂપના અંબાર જેવી રાજકુંવરી, જે પાણી પીતી હોય ત્યારે એની ગરદનમાં પાણીની ધાર દેખાય.. એકદંડિયો મહેલ અને એમાં કેદ થયેલી કુંવરીના ધરતી સુધી પહોંચતા વાળ… જેને જોતાં વાર અજાણી સુંદરી મોહ પામી જાય અને વરવા તલસે એવો સોહામણો રાજકુમાર… બાળમાનસને કેવી મેઘધનુષી આનંદમય સૃષ્ટિમાં લઈ જાય છે પરીકથા ! એની આનંદ આપવાની આ ક્ષમતા બીજા કોની પાસે છે ? ઈસાઈ બોધકથામાં ? ઈસપછાપ નીતિકથામાં ?